ZF 24

Românii încep să renunţe la cash

Românii au efectuat plăţi cu cardul în valoare de 82,6 miliarde de lei la POS-urile comercianţilor şi în mediul online în 2018, cu circa 31% mai mult decât în anul precedent, creşterea înregistrată la nivelul plăţilor fiind dublă faţă de cea raportată la nivelul retragerilor, potrivit datelor BNR. Cardul este tot mai des folosit la cumpărături, iar statisticile oficiale confirmă această tendinţă. De exemplu, în urmă cu patru ani plăţile cu cardul erau de circa două ori mai mici.

Deşi ritmul de creştere a plăţilor cu cardul este peste cel al retragerilor de la bancomate, acestea din urmă îşi menţin supremaţia ca valoare. În 2018 retragerile totale de la bancomate au însumat 197,6 miliarde de lei, adică de 2,4 ori mai mult decât plăţile.